
አክሽን ፎር ዴቬሎፕመንት ኤንድ ሶሻል ቼንጅ




1. መ ግ ቢ ያ ፣
የአንድ ማሕበረሰብ መነሻ ግለሰቦች ቢሆኑም የእነዚህም ጥምረት ከቤተሰብ ጀምሮ በተለያየ ሁኔታ ሕብረትን እየፈጠረ፣ ህዝብ ይሆናል፡፡ ህዝብም በአንድ አገር ጥላ ሥር ተሰባስቦ “የራሴ መለያና መታወቂያዬ” የሚለው ሀገር ይኖረዋል፡፡ በአንድ ሀገር የሁለንተናዊ ልማት መጓደል ካለ አለመረጋጋትን ያስከትላል፡፡ የሠላም እጦት ደግሞ ውጤታማነትና ምርታማነትን በማምከን በድህነትና ኋላ ቀርነት አዙሪት ውስጥ አስገብቶ ያሰቀራል፡፡ ህዝብ ካልለማ ደግሞ ሀገር ሊለማ አይችልም፡፡ ኢትዮጵያ ላለፉት በርካታ ሺህ ዓመታት የሀገርነት መስፈርቷን ሙሉ የሚያደርግ ህዝብ ቢኖራትም ሁለንተናዊ ልማት ባለመረጋገጡ ምክንያት ብዙ ፈተናዎች ውስጥ ወድቃለች፡፡ ይህንን ሰንሰለታዊ የኋላቀርነት አዙሪት በመሥበር ሂደት ሁላችንም የበኩላችንን ድርሻ መወጣት ይጠበቅብናል፡፡ 

አዎንታዊ የኢኮኖሚያዊ ዕድገት ከማምጣት በተጓዳኝ ከተቻለም አስቀድሞ ማህበረሰባዊ ዕድገትን ማረጋገጥ እጅግ ወሳኝ ነው፡፡ ምክንያቱም ኢኮኖሚያዊ ዕድገቱን ለማምጣት ብቻ ሳይሆን የመጣውን ኢኮኖሚያዊ ዕድገት ለማስተዳደርና ዘላቂነቱን ለማረጋገጥም ቢሆን ማህበረሰባዊ አዎንታዊ ዕድገት መቅደም ብቻ ሳይሆን ወደልህቀት /Social Transformation/ ደረጃም መሸጋገር መቻል እንዳለበት ያግባባናል፡፡ ማህበረሰባዊ ዕድገትና ልህቀት በሌለበት ኢኮኖሚያዊ ዕድገት ሲመጣ ማሕበረሰቡ መሸከም ያቅተውና፤ “ያዝን” ብለን ሳናበቃ “አመለጠን”፤ “አቀናን” ብለን ሳናበቃ “ወደቀ” እየሆነብን የምንቸግርበት ምክንያት ይህ ነው ብለን እናምናለን፡፡ 
በነዚህ ከላይ በተጠቀሱ መሠረታዊ ጉዳዮች ዙሪያ ተቀራራቢ እይታ ያላቸው፣ ይህንን ተቋም ለመመሥረት የተነሳሱ ኢትዮጵያዊያን በጉዳዩ ዙሪያ ረዘም ያለ ጊዜ ወስደው ከተወያዩ በኋላ በዚህ ረገድ የድርሻቸውን ለማበርከት የሚያስችሉ ምን ምቹ ሁኔታዎች አሉ ብለን ስንመለከት፡-
1ኛ. በኢትዮጵያ ፌዴራላዊ ዴሞክራሲያዊ ሪፐብሊክ ሕገ መንግሥት በተረጋገጠው መሠረት ዜጎች የመደራጀት መብት እና የኢፌዲሪ የበጎ አድራጎትና ማህበራት ለመመዝገብና ለማስተዳደር በወጣው አዋጅ ቁጥር 1113/2011 መሠረት የኢትዮጵያ ህዝብ የመልማት ፍላጎቱን ለማርካት የነዋሪውን ሕዝብ የልማት አቅም እና የተለያዩ የልማት አጋሮችን ለማሰባሰብና ለማስተባበር የሚያስችል ህጋዊ የበጎ አድራጎት ድርጅት ማቋቋምና ማደራጀት አስፈላጊና የተፈቀደ በመሆኑ፤

2ኛ. በተለያዩ የአገሪቱ አካባቢዎች የሚገኘውን የሕዝብ አቅም ለመገንባትና የልማት  ተደራሽነትና ተጠቃሚነትን ለማረጋገጥ የሚደረገውን ጥረት ለማገዝ ፤ አስተማማኝ የገቢ ምንጭና የማስፈጸም አቅም በመገንባት በአገር ውስጥና በውጭ ሀገር ከሚኖሩ ኢትዮጵያዊያንና ደጋፊዎችጋር ለመቀናጀት የሚያስችል  አሠራር መዘርጋት አስፈላጊ በመሆኑ፤

3ኛ. በየትኛውም የአገሪቱ አካባቢ የሚገኘውን ህዝብ የአእምሯዊ ዕድገትና የአስተሳሰብ ለውጥ በማገዝ የሕዝቡን ማህበራዊና ኢኮኖሚያዊ የልማት ጉድለቶችን ለመፍታትና ራዕዩን እውን ለማድረግ እንዲያስችል በኢፌዲሪ የበጎ አድራጎትና ማህበራት ለመመዝገብና ለማስተዳደር በወጣው አዋጅ ቁጥር 1113/2011 መሠረት ተደራጅቶ መንቀሳቀስ አስፈላጊ በመሆኑ የድርጅቱ መሥራቾች የሆኑት አቶ ዮናታን ጀረኔ ዳሬ እና ዶ/ር ዕፀህይወት ወንድሙ ነገሰ ይህን የበጎ አድራጎት ድርጅት መሥርተዋል፡፡ ድርጅቱን በአግባቡ ለማስተዳደርና ለመምራትም ይቻል ዘንድ ቀጥሎ ባለው ክፍል የተዘረዘሩ ጉዳዮች የድርጅቱ መተዳደሪያ ደንብ ሆነው እንዲያገለግሉም ተስማምተናል፡፡ 

አንቀጽ-1፡ ስለ ድርጅቱ መቋቋም
ድርጅቱ በአቋሙ አገር በቀል ሆኖ በተለያዩ የአገሪቱ አካባቢዎች የሚገኙ  የሕዝብ፣ የመንግሥታዊና የግል ድርጅቶች፣ አጋር የልማት ተቋማትንና ፈቃደኛ ግለሰቦችን ለዓላማው ድጋፍ እንዲያደርጉ ለማስተባበር የቆመ፤ ለትርፍ ያልተቋቋመ፤ መንግስታዊ ያልሆነ፤ ከፖለቲካ፣ ከሀይማኖት፣ ከዘርና ከፆታ ልዩነት ነፃ የሆነ ድርጅት ሲሆን የሚተዳደረው መንግስታዊ ያልሆኑ ድርጅቶች በሚመሩበት የአገሪቱ ሕጎችና ሕጉን መሠረት በማድረግ በተቋቋመው የሥራ አመራር ቦርድ በሚያወጧቸው ደንቦችና መመሪያዎች ብቻ ነው፡፡ በመሆኑም ድርጅቱ ሕጋዊ የሰውነት መብት ያለው ሆኖ የመክሰስና የመከሰስ፣ ንብረት የማፍራት፣ የመግዛት፣ የመሸጥና የመለወጥ  መብት ያለው በኢትዮጵያ የሚሰራና በቦርድ የሚመራ በጐ አድራጐት ድርጅት ነው፡፡
አንቀጽ-2፡ የድርጅቱ ስያሜ
የድርጅቱ ስያሜ ACTION FOR DEVELOPMENT AND SOCIAL CHANGE/ አክሽን ፎር ዴቬሎሜንት ኤንድ ሶሻል ቼንጅ፤ በምህጻረ-ቃሉ / AfDSC/አፎዴሶቼ / በሚል ስያሜ የሚጠራ ሲሆን ከዚህ ቀጥሎ ቦርድ-መር፣የሀገር በቀል በጐ አድራጐት ድርጅት ተብሎ በምህጻረ-ቃሉ ሊጠቀስ ይችላል፡፡
አንቀጽ-3፡ የድርጅቱ ዓርማና ትርጓሜው
ተገቢነት ባለው የመንግስት አካላት ሲረጋገጥና ሲፈቀድ ሥራ ላይ የሚውል ይሆናል፡፡
አንቀጽ-4፡ የድርጅቱ አድራሻ
የደርጅቱ ዋና መሥሪያ ቤት በአዲስ አበባ ከተማ ሆኖ በህደት በደቡብ ብሔር፣ ብሔረሰቦችና ሕዝቦች፤ በኦሮሚያ፣ በጋምቤላ፤ በቤኒሻንጉል ጉሙዝ፣ በአዲስ አበባና በሌሎች የሀገሪቱ ክልሎች እንደ አስፈላጊነቱ ቅርንጫፍ ጽ/ቤቶችን ልከፍት ይችላል፡፡ 
አንቀጽ-5፡ የድርጅቱ ራዕይ
በኢትዮጵያ ህዝብ የተደራጀ የልማት ጥረት የህዝቡ የኑሮ ደረጃ በዘላቂነት ተለውጦ (ትራንስፎርምድ ሆኖ) ማየት ነው፡፡ 
አንቀጽ-6፡ የድርጅቱ ተልዕኮ
በማህበረሰቡ አስተሳሰብ ላይ ትውልድ ተሸጋሪ አዎንታዊ የአስተሳብ ለውጥ በማምጣት፡-1. የትምህርት፣ የጤና፣ ውሃና ማህበረሰባዊ ንፅህናን የሚያሳልጡ ተቋማትንና አስተሳሰብ በማስፋፋት፤ 2. የኑሮ ዘይቤን የሚያሻሽሉ የሥራ ፈጣሪነትን በማስፋፋት የምግብ ዋስትና እንዲረጋገጥ ማገዝና እንዲሁም 3. ሁሉም የልማት ሥራዎች ሁሉ-አቃፊ በተለይም የስነ ፆታ፣ የአካል ጉዳተኞችንና የአካባቢ ደህንነት ጉዳዮችን በማካተት የአቅም ግንባታ ተግባራትን ለመደገፍ የሚያስችሉ ፕሮጀክቶችን መቅረጽና ለፕሮጀክቶቹ ማስፈጸሚያ የሚውል ድጋፍ በማፈላለግ የመተግበር  የበጎ አድራጎት ተልዕኮ ይኖረዋል፡፡
አንቀጽ-7፡ የድርጅቱ ዓላማ
ድርጅቱ ለትርፍ ያልቆመ፣ የህዝብን ኑሮ በዘላቂነት እንዲሻሻል በማድረግ ከህዝቡ፣ ከሲቪክ ማህበራትና ሌሎች አቻ ድርጅቶች ጋር በመተባበር የሚከተሉትን ዓላማዎች ለማሳካት ይንቀሳቀሳል፡፡ በዚህ መሠረት የሚከተሉት ዓላማዎች ይኖሩታል፡-
1. ትምህርትን በማስፋፋት የሴቶችና የኋላ-ቀር አካባቢ የትምህርት ተሳትፎ ማሳደግ፤ 
2. መሠረታዊ የጤና አገልግሎትና ንጹህ የመጠጥ ውሃ አቅርቦትን ማሳደግ፣
3. በአካባቢ ጥበቃ ሥራዋች ሕብረተሰቡን በማሳተፍና፣አረንጓዴ ልማትን የሚያበረታቱ ቴክኖሎጂዎችና አሠራሮችን በማስተዋወቅ የአየር ንብረት ለውጥ ጉዳቶችን መቀነስ፤
4. ለድህነት ቅነሳና ለምግብ ዋስትና መረጋገጥ ለዜጎች የሥራ ፈጠራና  የገቢ አቅም የሚያጎለብቱ ተግባራትን ማከናወን፤ ከአነስተኛ የፋይናንስ ተቋማት ጋርም ማስተሳሰር፤
5. ልዩ ድጋፍ የሚሹ አካባቢዎችን በመለየት መሠረተ ልማትን ማስፋፋት፤  ለተፈጥሮና ሰው ሰራሽ አደጋዎች ተጋላጭ የሆኑ የህብረተሰብ ክፍሎችን የሚደግፉ ፕሮጀክቶችን መተግበር፤
6. ዓላማውን ለማሳካት እንዲቻለው ከማህበረሰቡ፤ከዓለም-አቀፍ ግብረ ሰናይ ድርጅቶችና ከሌሎች ተቋማት ጋር በትብብር በመሥራት ድርጅታዊ አቅሙን ማጎልበት፣
7. በሁሉም ፕሮግራሞቹ የድሆችን ድምጽ ፤ የጾታ እኩልነትን፤ አካል ጉዳተኝነትን፤ የሕጻናት መብት ጥበቃን፤አካባቢ ጥበቃንና የዘላቂ ልማት መርሆችን በማካተት ለውጥን ማስረጽ ናቸው፡፡
አንቀጽ-8፡ የድርጅቱ መርሆዎችም፡-
1. በተጠያቂነት መንፈስ መስራት፤
2. ፍትሀዊ አሰራርን መከተል፤
3. ከልማት አጋሮች ጋር በትብብር መንፈስ መሥራት
4. ልዩነት አለማድረግና አለማዳላት፤
5. የህዝቦችን ባህልና እሴቶች ማክበር፤
6. የአሠራር ግልጽነትን መከተል፤
7. አብሮነትና አሳታፊነት
አንቀጽ-9፡ ከአቻ ድርጅቶች ጋር ግንኙነት
1. በአገሪቱ ውስጥ በተለያዩ አካባቢዎች ከሚሠሩ በጎ አድራጎት ድርጅቶች ጋር እንደአስፈላጊነቱ ጥምረት ሊፈጥር ይችላል፡፡ 
2. የሌሎች የውስጥ አሠራር ነፃነታቸውን ሳይጋፋ በራሱ የሚቀርቡ ፕሮግራሞችና ፕሮጀክቶች ዕቅድ አፈፃፀምና የፋይናንስ ሪፖርት በፕሮግራም/ፕሮጀክት ስምምነት መሠረት ያቀርባል፣
3. በራሱ ዕቅድም ሆነ ከህዝብ የሚገኝ ሀብት በፍትሐዊነት፣ በቅድሚያ ትኩረት አንፃር እና ቅድም ተከተል የልማት  ተግባራትን ያከናውናል፡፡
   አንቀጽ-10፡ ድርጅታዊ አወቃቀር
1. ዓላማውን በብቃት ለማከናወን ድርጅቱ የሚከተሉት የሥራ አካት ይኖሩታል፡፡ እነዚህም፡-
ሀ. የሥራ አመራር ቦርድ
ለ. ኤክሲክውቲቭ ዳይሬክተር እና
ሐ. ዋና ፅ/ቤት እና ቅርንጫፍ ጽ/ቤቶች
2. የድርጅቱ ቦርድ በሚወስነው መሠረት ሌሎች ቅ/ጽ/ቤቶች፣ ደጋፊና ዋና የሥራ ክፍሎች እንደ የድርጅቱ የሥራ ስፋትና አቅም አንጻር ሊወሰን ይችላል::
3. የድርጅቱ አወቃቀር በቻርት እንደሚከተለው ቀቧል:-

የሥራ አመራር ቦርድ

 ኦዲትና ቁጥጥር 
    ኮሚቴ
   ኤክስኪውቲቭ ዳይረክተር


አንቀጽ-11፡ የሥራ አመራር ቦርድ
   11.1 አመሠራረት
1. የድርጅቱ የሥራ አመራር ቦርዱ በድርጅቱ መሥራቾች የሚሰየም ነው፡፡
2. ቦርዱ አምስት አባላት ያሉት ሆኖ የሥራ ዘመኑ ሦስት ዓመት ነው፤ አስፈላጊ ሆኖ ሲገኝ እያንዳንዳቸው በድጋሚ ሊመረጡ ይችላሉ፡፡
3. ቦርዱ የድርጅቱ የበላይና የመጨረሻው የሥልጣን አካል ነው፡፡
                       11.2 የቦርዱ ሥልጣንና ተግባር:-
የሥራ አመራር ቦርዱ የሚከተሉት ሥልጣንና ተግባራት ይኖሩታል:-
1. የድርጅቱ ንብረትና ገንዘብ በጥንቃቄ መያዙንና አገልግሎት ላይ መዋሉን ያረጋግጣል 
2. የድርጅቱ ፕሮግራሞችና ፖሊሲዎች እንዲዘጋጁና እንዲተገብሩ ያደርጋል 
3. የድርጅቱን የሥራ እንቅስቃሴ በሚመለከት ከኦዲት ኮሚቴ በሚቀርቡ ሪፖርቶች መሠረት የሥራ አፈፃፀምን ገምግሞ ወቅታዊ የእርምት እርምጃ ይወስዳል፣
4. የድርጅቱን ቅርንጫፎች ስለመክፈትና መዝጋት ይወስናል፤  
5. ለመንግስት አካላት የሚቀርቡ ጉዳዮችን ቅደም ተከተል በማውጣት ለውይይት እንዲቀርቡ አጀንዳ ያዘጋጃል፣ ስለድርጅቱ ሥራ እንቅስቃሴ ለተገቢው የመንግስት አካል ሪፖርት በወቅቱ ያቀርባል፣
6. የድርጅቱን የዕለት ተዕለት ተግባራት አደናቃፊነቱና አጣዳፊነቱ ተጠቅሶ በድርጅቱ ኤክስክውቲቭ ዳይሬክተር የሚቀርቡ ጉዳዮችን ያጣራል፤ ውሳኔ ይሰጣል
7.  የድርጅቱን የአስቸኳይ ጊዜም ሆነ መደበኛ ጉዳዮችን ይመረምራል፤ ውሳኔም ያሳልፋል
8. በድርጅቱ ስብሰባዎች መካከል ውሳኔ የሚሹ ማናቸውም አስተዳደራዊ ጉዳዮች ይወሰናል፡፡
9. የድርጅቱን ኤክሲክዩቲቭ ዳይሬክተር ሙያዊ መስፈርቶችን መሠረት አድርጎ ይቀጥራል፣ ስልጣኑንና ጥቅሙን ይወስናል፣ ሥራ አፈፃፀሙን ይገመግማል፣
10. ለኤክስክውቲቭ ዳይሬክተር ተጠሪ የሆኑ የሥራ ኃላፊዎችን ቅጥርና ምደባ እንዲሁም ስንብትና ክፍያ በኤክስክውቲቭ ዳይሬክተሩ ሲቀርብ መርምሮ ያፀድቃል፣
11. የድርጅቱን ዓመታዊ ፕሮግራምና በጀት እንዲሁም የፋይናንስ፣ የአስተዳደርና ሌሎች መመሪያዎችን ያጸድቃል፣
12. የድርጅቱ ሂሳብ በአግባቡ መያዙን ያረጋግጣል፣ ከማኅበሩ ሂሳብ መዝገብ ሊሰረዝ በሚገባው ንብረትና ዕዳ ላይ ይወስናል፣
13. በበጎ አድራጎት ድርጅቶች ምዝገባ ደንብ መሠረት የስራ አፈፃፀም ሪፖርት ለተጠሪ መንግስት አካላት በወቅቱ መቅረቡን ያረጋግጣል፡፡
14. በድርጅቱ መተዳደሪያ ደንብ መሠረት በሌላው አካል ሥልጣን ሥር የማይወድቁ የድርጅቱ ጉዳዮችን ይመረምራል፤ ይወስናል

11.3 የቦርዱ የስብሰባ ሥነ-ሥርዓት
1. ቦርዱ በየሦስት ወሩ መደበኛ ስብሰባ የሚያደርግ ሲሆን አስቸኳይ ሁኔታ መኖሩ በድርጅቱ ኤክስክውቲቭ ዳይሬክተር ጥያቄ ሲያቀርብ ሰብሳቢው ቦርዱን ይሰበስባል
2. ቦርዱ ከግማሽ በላይ አባላት ሲገኙ ምልዓተ-ጉባኤ ይሆናል
3. ቦርዱ በድምጽ ብልጫ ይወስናል፤ ድምጽ እኩል ለእኩል ከሆነ ሰብሳቢው የሚደግፈው ወገን ድምጽ አሸናፊ ይሆናል
4. የቦርዱ ስብሰባ ቃለ-ጉባኤ በኤክስክውቲቭ ዳይሬክተሩ ይያዛል

11.4 የቦርዱ ሠብሳቢ ተግባርና ስልጣን
1. የቦርዱን ስብሰባዎች በሊቀመንበርነት ይመራል፣
2. የድርጅቱ ራዕይና ተልዕኮዎች እንዲሁም አጠቃላይ ፖሊሲዎች፣ ፕሮግራሞችና ውሳኔዎች በተግባር መተርጐማቸውን በቅርበት ይከታተላል፤ አፈፃፀሙንም ለሚመለከተው የመንግስት አካል እንዲቀርብ ያደርጋል፣
3. በኤክስክውቲቭ ዳይሬክተሩና አግባብነት ባላቸው የሥራ ኃላፊዎች የሚንቀሳቀስ የባንክ ሂሳብ እንዲከፈት ያደርጋል፤ 
4. የሠራተኛ አስተዳደርን በሚመለከት የሚቀርቡ ጉዳዮችን ይወስናል፤
5. የቦርዱ ቃለ-ጉባኤዎችና ሌሎች ሰነዶች በአግባቡና በዘላቂነት የሚያዙበትን ሁኔታ ያመቻቻል፣ መያዛቸውንም ያረጋግጣል፣ 

11.5 የቦርዱ ም/ሰብሳቢ ተግባርና ስልጣን 
1.	ሰብሳቢው በሌለበት ጊዜ ወይም መሰብሰብ ባልቻለ ጊዜ ተክቶ ይሰራል፡፡
2.	በሰብሳቢው እና በቦርዱ አባላት ተለይተው የተሰጡ ተግባራትን ያከናውናል፡፡
      11.6 የኤክስክውቲቭ ዳይሬክተር ሥልጣንና ተግባር
1. ኤክስክውቲቭ ዳይሬክተሩ ሙያዊ መስፈርቶችን መሠረት በማድረግ በቦርዱ የሚቀጠር ሲሆን የድርጅቱ ጽ/ቤት ኃላፊ ነው
2. ኤክስክውቲቭ ዳይሬክተሩ ቀጥሎ የተዘረዘሩ ሥልጣንና ተግባራት ይኖሩታል:-
2.1. የድርጅቱን የዕለት ተዕለት ሥራዎችን ያደራጃል፤ ይመራል፤ ያስተዳድራል፤ ይቆጣጥራል
2.2. የሥራ ፕሮግራም ፣ፖሊሲና መመሪያዎችን እንዲሁም የበጀትና የሥራ ዕቅድ አዘጋጅቶ በቦርዱ ሲጸድቅ ሥራ ላይ ያውላል
2.3. የድርጅቱ ሂሳቦች በአግባቡ መያዛቸውን ያረጋግጣል፤ በድርጅቱ ስም የተከፈተውን የባንክና ቼክ ወይም ሐዋላ ከሂሳብ ክፍሉ ጋር በጣምራ ፊርሚያ ያንቀሳቅሳል
2.4. ቦርዱ ባጸደቀው የሰው ሀብት አስተዳደር ደንብ መሠረት ሠራተኞችን ይቀጥራል፤ ያሰናብታል፤ ደመዎዛቸውንና አበላቸውን ይወስናል
2.5. ድርጅቱ ከሦስተኛ ወገን ጋር በሚያደርገው ግንኙነት ድርጅቱን ወክሎ ይሠራል፤ በፍርድ ቤትና በሌሎች አካላት ፊት ድርጅቱን ወክሎ ይቀርባል
2.6. የድርጅቱ የሦስት ወር፣ የስድስት ወርና ዓመታዊ የሥራና ፋይናንስ አፈጻጸም ሪፖርቶችን እያዘጋጀ ለቦርድ ያቀርባል
2.7. የድርጅቱን የዕለት ተዕለት አፈጻጸም የሚያደናቅፉና አጣዳፊ ውሳኔ የሚሹ ጉዳዮችን ለሥራ አመራር ቦርድ እያቀረበ ያስወስናል
2.8. ለድርጅቱ ገቢ የሚገኝበትን ዘዴዎች ይቀይሳል፣ የድርጅቱን ዓላማ ከግብ ሊያደርሱ የሚችሉ ሥልቶችን በመቀየስ ያስፈጽማል
2.9. በመመሪያው መሠረት ተጠሪ የሆኑትን የሥራ ኃላፊዎችንና ሠራተኞችን ይቀጥራል፣ ይመድባል፤ ተግባራቸውን ይወስናል፤ የሥራ ውላቸውን ያቋርጣል
2.10. በድርጅቱ ፕሮግራም፣ ፖሊሲዎች፣ ውሳኔዎችና አፈጻጸሞች ላይ ሚና ያለው የሥራ አመራር ኮሚቴ ያቋቁማል፤ ይመራል
2.11. እንደአስፈላጊነቱ ሥልጣኑን ለድርጅቱ የሥራ ኃላፊዎች በውክልና ይሠጣል
2.12. የድርጅቱን መተዳደሪያ ደንብ ወይም የቦርዱን ውሳኔ በማይቃረን ሁኔታ የአሠራር መመሪያዎችን ያዘጋጃል፤ 
2.13. ከቦርዱ የሚሠጡትን ሌሎች ተግባራትን ያከናውናል

አንቀጽ-12፡ የድርጅቱ የበጀት ዓመት
የበጀት ዓመቱ እ.ኤ.አ ከጃኔዋሪ 01 እስከ ዲሴምበር 31 ይሆናል፡፡
                    አንቀጽ 13፡- የሂሳብ መዛግብት
1. ድርጅቱ አግባብ ያላቸውን የሂሳብ መዛግብት ይይዛል፡፡
2. የውስጥ እና የውጭ ኦዲት ያስደርጋል፡፡
አንቀጽ-14፡ የድርጁ የገቢ ምንጭ
ድርጅቱ ከህዝብ፣ ከገቢ ማስገኛ ሥራዎችና ከረጂ ድርጅቶች የሚገኝ ድጋፍ፤ ዕውቀት፣ ቴክኖሎጂ፣ ጉልበትና ሀብት በገቢ ምንጭነት ሊወስድ ይችላል፡፡ 
አንቀጽ-15፡ ድርጅቱ ስለመፍረስ 
የድርጅቱ መፍረስን በሚመለከት በመንግስት መመሪያና አሠራር መሠረት ይሆናል፡፡
አንቀጽ-16፡ የመተዳደሪያ ደንቡን ስለማጽደቅ
ይህ መተዳደሪያ ደንብ ሰነድ ዛሬ መጋቢት 10 ቀን 2012 ዓ.ም በአዲስ አበባ ከተማ በተደረገው የድርጅቱ መሥራቾች ስብሰባ ፀድቋል፡፡
መጋቢት 10 ቀን 2012 ዓ.ም
አዲስ አበባ፣ኢትዮጵያ

